Diari Oficial de la Generalitat Valenciana


Sumari del DOGV 2857, del 28-10-1996 (1996/839692)

RESOLUCIÓ de 2 d'octubre de 1996, del director general d'Urbanisme i Ordenació Territorial, per la qual es fa públic l'acord de la Comissió Territorial d'Urbanisme de 7 d'abril de 1995 relatiu a l'aprobació definitiva de la modificació del Pla Parcial de Benfis-park a Benferri.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2857

Data del DOGV
:   28-10-1996

Secció del DOGV
:   ALTRES DISPOSICIONS

Número del document
:   1996/839692


Data del document
:   02-10-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Resolució de 2 d'octubre de 1996, del director general d'Urbanisme i Ordenació Territorial, per la qual es fa públic l'acord de la Comissió Territorial d'Urbanisme de 7 d'abril de 1995 relatiu a l'aprobació definitiva de la modificació del Pla Parcial de Benfis-park a Benferri.   
La Comissió Territorial d'Urbanisme, en la sessió del dia 7 d'abril de 1995, va adoptar l'acord següent:  
«Vist l'expedient de referència i de conformitat amb els següents:  
Antecedents de fet  
Primer  
L'Ajuntament, en la sessió plenària del dia 27 de gener de 1995, en va acordar l'aprovació provisional, després de complir el tràmit d'aprovació inicial el 29 de setembre de 1994 i l'exposició pública, per mitjà d'anuncis apareguts en el Diari Oficial de la Generalitat Valenciana, el 17 d'octubre de 1994, i en un dels diaris de més difusió provincial el 13 d'octubre de 1994, sense que s'hagen presentat al·legacions.  
Segon  
La documentació està integrada per memòria informativa i justificativa, plànols d'informació i ordenació, ordenances.  
Tercer  
L'expedient es tramita per a modificar el Pla Parcial aprovat definitivament per la Comissió Territorial d'Urbanisme el desembre de 1990.  
Es pretén agrupar les zones dotacionals i adequar les tipologies constructives a la demanda comprovada els anys transcorreguts des de l'aprovació. Per això, es permuta, dins de la mateixa illa de cases, la zona escolar, i se situa al costat del poliesportiu municipal, que envolta la parcel·la destinada a zona de jocs.  
Es crea un vial per a aillar aquesta illa de cases afectada i se suprimeixen dos atzucacs. S'agrupen les tres parcel·les amb destinació comercial en una davant de la zona escolar i esportiva.  
La modificació manté la superfície total del Pla Parcial de 163.390 m2 i el nombre d'habitatges de 249, si bé s'incrementarà el nombre de les aïllades. S'incrementa també la superfície del viari en 357 m2. L'edificabilitat assignada a les parcel·les de tipologia residencial unifamiliar aïllada o aparellada que passa de 0,20 m2/m2 a 0,2675 m2/m2, amb la finalitat de permetre que, amb la parcel·la mínima de 400 m2, puguen superar-se els 90 m2 de construcció útil que s'exigeix per als habitatges de protecció oficial.  
Quart  
En l'expedient consta l'informe favorable dels Serveis Tècnics de Carreteres de la Conselleria d'Obres Públiques, Urbanisme i Transports.   
Consideracions tecnicojurídiques  
Primera  
La tramitació s'estima correcta d'acord amb el que estableix l'article 116 del text refós de 1992 i els articles del 127 al 130 del Reglament de Planejament, per remissió de 138.2 del mateix text legal.  
Segona  
La documentació s'estima completa de conformitat amb l'article 83.5 del text refós de 1992 i els articles del 57 al 63 del Reglament de Planejament.  
Tercera  
Les determinacions contingudes en aquest expedient es consideren, en línies generals, correctes. Tot i amb això, caldrà l'aportació de la documentació que no s'altere, com a conseqüència de la modificació, en el mateix format que la continguda en el Pla Parcial, per a fer-ne possible la refosa.  
Quarta  
La Comissió Territorial d'Urbanisme és l'òrgan competent per a l'adopció d'aquest acord a l'empara del que disposa l'article 118.3.a del text refós de la Llei sobre el Règim del Sòl i Ordenació Urbana, aprovat per Reial Decret Legislatiu 1/1992, de 26 de juny, i els articles 5 i 15.10 del Reglament dels òrgans Urbanístics de la Generalitat Valenciana, aprovat per Decret 137/90, de 30 de juliol, del Consell Valencià.  
Vistos els preceptes legals esmentats, la Llei de Règim Jurídic de les Administracions Públiques i del Procediment Comú i la resta de disposicions de pertinent aplicació, la Comissió Territorial d'Urbanisme acorda  
Aprovar definitivament la modificació del Pla Parcial Benfis-park de Benferri, i se supedita la publicació de l'acord d'aprovació i, per tant, la seua eficàcia al fet que s'aporte tota la documentació alterada, com a conseqüència de la modificació, en el mateix format que la continguda en el Pla Parcial original, per a fer-ne possible la refosa.»  
El president de la Comissió Territorial d'Urbanisme, en la sessió del dia 2 de setembre de 1996, va dictar la resolució següent:  
"Vist l'acord adoptat per la Comissió Territorial d'Urbanisme en la sessió del dia 7 d'abril de 1995, pel qual es va aprovar definitivament l'expedient de referència, i se supedita la publicació al compliment de certes condicions, així com la documentació presentada per l'Ajuntament, de data 30 d'abril de 1996, que complimenta en tots els aspectes l'acord de la Comissió, resolc:  
Ordenar la immediata la publicació de l'esmentat acord d'aprovació definitiva a efectes de l'entrada en vigor, i es recorda a l'Ajuntament la necessitat que publique íntegrament en el Butlletí Oficial de la Província d'Alacant les ordenances i les normes urbanístiques, a efectes de la seua vigència, de conformitat amb l'article 124 del text refós de la Llei sobre el Règim del Sòl i Ordenació Urbana, aprovat per Reial Decret Legislatiu 1/92, de 26 de juny, article 70 de la Llei 7/1985, de 2 d'abril, Reguladora de les Bases de Règim Local i article 59.4 de la 6/94, de 15 de novembre, Reguladora de l'Activitat Urbanística. Així mateix, s'haurà de notificar el contingut de la resolució a tants interessats com apareguen en l'expedient".  
Contra aquest acord, que no posa fi a la via administrativa, es podrà interposar un recurs ordinari davant del conseller d'Obres Públiques, Urbanisme i Transports, en el termini d'un mes, segons disposen els articles del 114 al 116 de la Llei de Règim Jurídic de les Administracions Públiques i del Procediment Administratiu Comú i el 32.1 del Reglament dels òrgans Urbanístics de la Generalitat Valenciana.  
Alacant, 2 d'octubre de 1996.- El director general d'Urbanisme i Ordenació Territorial: Fernando Modrego Caballero.